मांगों को लेकर आक्रोश रैली में दहाड़ेंगे कामगार मजदूर
फतेहाबाद| भवननिर्माण कामगार यूनियन से जुड़े मजदूर अपनी मांगों को लेकर 6 जनवरी को फतेहाबाद में आयोजित होने वाली आक्रोश रैली में दहाड़ेंगे। रैली की तैयारियों को लेकर यूनियन के कार्यालय में शुक्रवार को यूनियन की जिला कमेटी की बैठक हुई जिसकी अध्यक्षता यूनियन के जिला प्रधान जगीर सिंह ने की। बैठक का संचालन जिला सचिव ओमप्रकाश अनेजा ने किया। बैठक के दौरान आक्रोश रैली की तैयारियों को लेकर विचार विमर्श किया गया। जिला सचिव अनेजा ने बताया कि रैली को लेकर अब तक जिलेभर में 50 से अधिक बैठकें की गई हैं। इसके अलावा रैली की तैयारियों को लेकर कार्यकर्ताओं की ड्यूटी लगाई गई है। उन्होंने कहा कि मजदूर कल्याण बोर्ड से मिलने वाली सुविधाओं में बढ़ोतरी, रजिस्ट्रेशन में तेजी लाने और फतेहाबाद, रतिया, टोहाना, भूना भट्टू में लेबर शेड के लिए जगह लेबर शेड बनाने, मजदूरों की दिहाड़ी का समस्या का समाधान, मातृत्व लाभ लागू करवाने, मकान बनाने के लिए लोन आदि की मांगों को लेकर जिलेभर से मजदूर रैली में भाग लेंगे। बैठक को मजदूर नेता मुकेश कुमार डूल्ट, धर्मपाल जांडली खुर्द, दर्शन सिंह मिराना, बलविंद्र सिंह बीघड़, महेंद्र सिंह भट्टू सहित अनेक मजदूर नेताओं ने संबोधित किया।
hin_Deva hin_Deva